

Földügyi és Térinformatikai Főosztály

**Az ingatlanügyi hatóságok iratkezelésére vonatkozó szabályozás változásai**

Az ingatlanügyi hatóságok iratkezelésére vonatkozó szabályozás az utóbbi években több szempontból is jelentős változáson esett át, így a földhivatalok Egységes Iratkezelési Szabályzatának kiadásáról szóló 13/2008. (FVÉ 17.) FVM utasítás (a továbbiakban: FVM utasítás) helyett új iratkezelési szabályzat elfogadása vált szükségessé. A lefolytatott egyeztetések eredményeként jött létre a fővárosi és megyei kormányhivataloknak a földügyi igazgatási szakmai feladatokkal összefüggő iratkezelésére vonatkozó Egységes Iratkezelési Szabályzat kiadásáról szóló 1/2018. (VI. 21.) AM utasítás (a továbbiakban: AM utasítás) a Belügyminisztérium és a Magyar Nemzeti Levéltár egyetértésével, mellyel kapcsolatban a következő változásokra szükséges felhívni a figyelmet.

A közfeladatot ellátó szervek iratkezelésének általános követelményeiről szóló 335/2005. (XII. 29.) Korm. rendelet (a továbbiakban: R.) alapján a fővárosi és megyei kormányhivatalok, valamint járási (fővárosi kerületi) hivatalaik, mint ingatlanügyi, telekalakítási hatóságok, illetve mezőgazdasági igazgatási szervek részére postán kézbesített küldemények az egységes kormányzati ügyiratkezelő rendszeren keresztül érkeznek a hatóságokhoz.

Az R. 2. számú melléklet II. j) pontja értelmében azonban az egységes kormányzati ügyiratkezelő rendszerben nem érkeztethető és nem kézbesíthető küldemények közé tartoznak az 1. mellékletben meghatározott szervek iratkezelési szabályzatában – egységes iratkezelési szabályzat alkalmazása esetén kizárólag az abban – meghatározott egyes iratok. Erre tekintettel az AM utasítás 2. számú függelékében tételesen meghatározásra kerültek azon okiratok, amelyek az egységes kormányzati ügyiratkezelő rendszerben nem érkeztethető és nem kézbesíthető küldemények közé tartoznak abban az esetben, ha a „földügyi igazgatási eljáráshoz” kezelési jelzéssel vannak ellátva.

Az ingatlanügyi hatóságnak (telekalakítási hatóságnak, mezőgazdasági igazgatási szervnek) címzett küldemény közvetlenül kerül megküldésre a hatósághoz, ha a küldeményen feltüntetésre kerül a „földügyi igazgatási eljáráshoz” kezelési jelzés.

Ha tehát az ügyfél a földügyi eljáráshoz kapcsolódó, postai úton, papír alapon megküldött küldemény esetében a borítékon feltünteti a „földügyi igazgatási eljáráshoz” kezelési jelzést (szöveget), úgy a küldemény nem az egységes kormányzati ügyiratkezelő rendszeren keresztül, hanem közvetlenül a címzett ingatlanügyi hatósághoz kerül megküldésre.